CELEX: 52018PC0397
Language: el
Date: 2018-06-04
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη συμπλήρωση της νομοθεσίας περί εγκρίσεως τύπου της ΕΕ όσον αφορά την αποχώρηση του Ηνωμένου Βασιλείου από την Ένωση

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.6.2018
            COM(2018) 397 final
            2018/0220(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τη συμπλήρωση της νομοθεσίας περί εγκρίσεως τύπου της ΕΕ όσον αφορά την αποχώρηση του Ηνωμένου Βασιλείου από την Ένωση
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Το γεγονός αυτό σημαίνει ότι, αν δεν καθοριστεί άλλη ημερομηνία σε επικυρωμένη συμφωνία αποχώρησης, το σύνολο του πρωτογενούς και του παράγωγου δικαίου της Ένωσης θα παύσει να ισχύει στο Ηνωμένο Βασίλειο από την 30ή Μαρτίου 2019 («ημερομηνία αποχώρησης»).  Εκείνη τη χρονική στιγμή το Ηνωμένο Βασίλειο θα καταστεί «τρίτη χώρα». 
               
               
                  Με την επιφύλαξη τυχόν μεταβατικών ρυθμίσεων που θα μπορούσαν να συμπεριληφθούν σε μια πιθανή συμφωνία αποχώρησης, το νομοθετικό πλαίσιο της ΕΕ που διέπει την έγκριση τύπου για μια σειρά από προϊόντα θα παύσει να ισχύει στο Ηνωμένο Βασίλειο μετά την ημερομηνία αποχώρησης, και πιο συγκεκριμένα:
               
            
            
               ·η οδηγία 2007/46/ΕΚ σχετικά με τις εγκρίσεις τύπου των μηχανοκίνητων οχημάτων και των ρυμουλκουμένων τους (πρόκειται να αντικατασταθεί με κανονισμό, ο οποίος θα αρχίσει να ισχύει την 1η Σεπτεμβρίου 2020)· 
            
            
               ·ο κανονισμός (ΕΕ) αριθ. 168/2013 για την έγκριση τύπου δίκυκλων ή τρίκυκλων οχημάτων και τετράκυκλων·
            
            
               ·ο κανονισμός (ΕΕ) αριθ. 167/2013 για την έγκριση τύπου γεωργικών και δασικών οχημάτων· και 
            
            
               ·ο κανονισμός (ΕΕ) 2016/1628 σχετικά με την έγκριση τύπου κινητήρων που χρησιμοποιούνται σε μη οδικά κινητά μηχανήματα. 
            
            
               
                  Αυτό επίσης σημαίνει ότι η αρχή έγκρισης τύπου του Ηνωμένου Βασιλείου θα παύσει να είναι αρχή έγκρισης τύπου της ΕΕ και δεν θα έχει πλέον τη δυνατότητα να ασκεί τις αρμοδιότητες και τα καθήκοντα των αρχών έγκρισης τύπου που υπάγονται στη νομοθεσία της ΕΕ. Ως εκ τούτου, οι κατασκευαστές που έλαβαν στο παρελθόν εγκρίσεις στο Ηνωμένο Βασίλειο θα πρέπει να λάβουν νέες εγκρίσεις από τις αρχές έγκρισης τύπου της ΕΕ των 27, μεταξύ άλλων και για τα προϊόντα που βρίσκονται ήδη στο στάδιο της παραγωγής, προκειμένου να διασφαλίσουν τη συνέχιση της συμμόρφωσής τους με τη νομοθεσία της ΕΕ και να ανακτήσουν την πρόσβαση στην αγορά της Ένωσης.
               
               
                  Μολονότι το νομικό πλαίσιο που διέπει αυτά τα προϊόντα ορίζει διαδικαστικές απαιτήσεις για να εναρμονιστεί ο τρόπος με τον οποίο χορηγούνται οι εγκρίσεις τύπου εντός της ΕΕ, ορισμένες ρήτρες διασφάλισης δυσχεραίνουν τους ενδιαφερόμενους κατασκευαστές να λάβουν τα αναγκαία μέτρα ώστε να διασφαλίσουν την κανονιστική συμμόρφωση και τη συνέχεια των δραστηριοτήτων τους μετά τη λήξη ισχύος του ενωσιακού κεκτημένου για το Ηνωμένο Βασίλειο.
               
               
                  Παραδείγματος χάριν, το σύστημα έγκρισης τύπου της ΕΕ επιτρέπει στους κατασκευαστές να επιλέγουν ελεύθερα την αρχή έγκρισης τύπου στην οποία υποβάλλουν τις αιτήσεις τους για την έγκριση τύπου. Ωστόσο, το ίδιο σύστημα δεν επιτρέπει την αλλαγή της αρχής μετά τη χορήγηση της έγκρισης και δεν είναι δυνατό για μια αρχή να τροποποιήσει την έγκριση που έχει εκδοθεί από άλλη αρχή. Ομοίως, η νομοθεσία για την έγκριση τύπου προβλέπει ότι μια αρχή έγκρισης τύπου μπορεί να δέχεται εκθέσεις δοκιμών μόνο από τεχνικές υπηρεσίες τις οποίες το κράτος μέλος στο οποίο ανήκει η εν λόγω αρχή έχει ήδη ορίσει και κοινοποιήσει στην Επιτροπή. Επιπλέον, σύμφωνα με μια θεμελιώδη αρχή του συστήματος έγκρισης τύπου, ένα προϊόν μπορεί να εγκριθεί μόνο με βάση τις απαιτήσεις που ισχύουν για νέους τύπους (σε αντιδιαστολή με τις απαιτήσεις για νέα οχήματα) τη στιγμή κατά την οποία χορηγείται η έγκριση. Τέλος, μόλις η αρχή έγκρισης τύπου του Ηνωμένου Βασιλείου παύσει να είναι αρχή έγκρισης τύπου της ΕΕ, δεν θα μπορεί πλέον να διασφαλίζει τη συμμόρφωση της παραγωγής και τη συμμόρφωση κατά τη χρήση των προϊόντων που βρίσκονται ήδη σε κυκλοφορία. Οι αρχές που είναι υπεύθυνες για εγκρίσεις τύπου έχουν επίσης την υποχρέωση να ανακαλούν προϊόντα που δεν συμμορφώνονται με απαιτήσεις ασφάλειας ή με περιβαλλοντικές απαιτήσεις.
               
               
                  Τα ζητήματα αυτά προκαλούν μεγάλη νομική αβεβαιότητα στους κατασκευαστές που έχουν λάβει εγκρίσεις τύπου από το Ηνωμένο Βασίλειο. Με την παρούσα πρόταση επιδιώκεται να εξεταστούν αυτά τα ζητήματα και να τροποποιηθούν προσωρινά και με πολύ στοχευμένο τρόπο οι υφιστάμενοι κανόνες, προκειμένου να δοθεί η δυνατότητα στους ενδιαφερόμενους κατασκευαστές να λάβουν νέες εγκρίσεις τύπου από την ΕΕ των 27, οι οποίες θα αντικαταστήσουν τις υφιστάμενες εγκρίσεις τύπου που έχουν λάβει από το Ηνωμένο Βασίλειο για τα προϊόντα τους. Η πρόταση: 
               
            
            
               ·δίνει ρητά τη δυνατότητα στους ενδιαφερόμενους κατασκευαστές να υποβάλουν αίτηση σε αρχή έγκρισης τύπου της ΕΕ των 27 προκειμένου να λάβουν νέες εγκρίσεις για υφιστάμενους τύπους·
            
            
               ·προβλέπει ότι οι δοκιμές στις οποίες βασίζονται οι εγκρίσεις τύπου του Ηνωμένου Βασιλείου δεν είναι απαραίτητο να επαναληφθούν επειδή η τεχνική υπηρεσία δεν ορίστηκε και κοινοποιήθηκε από την αρχή έγκρισης τύπου της ΕΕ των 27 στο παρελθόν·
            
            
               ·ορίζει ότι τέτοιες εγκρίσεις μπορούν να χορηγούνται αν εκπληρώνονται οι απαιτήσεις για νέα οχήματα, συστήματα, κατασκευαστικά στοιχεία και χωριστές τεχνικές μονάδες και όχι οι αντίστοιχες απαιτήσεις για νέους τύπους·
            
            
               ·ορίζει ότι θα ήταν σκόπιμο να οριστούν νέες αρχές έγκρισης τύπου για προϊόντα που κυκλοφορούν ήδη στην αγορά πριν από την αποχώρηση, ώστε να αποφευχθεί το ενδεχόμενο να μην υπάρχει αρχή αρμόδια για τη διενέργεια ελέγχων συμμόρφωσης κατά τη χρήση ή για την πιθανή ανάκληση προϊόντων στο μέλλον. 
            
            
               
                  Οι διατάξεις που προτείνονται στην πρόταση δεν θα μειώσουν τις απαιτήσεις σχετικά με την ασφάλεια ή την περιβαλλοντική επίδοση των οχημάτων, των συστημάτων, των κατασκευαστικών στοιχείων ή των χωριστών τεχνικών μονάδων. Στην πρόταση δεν παρέχεται κανένα πλεονέκτημα στους κατασκευαστές με εγκρίσεις τύπου του Ηνωμένου Βασιλείου έναντι των κατασκευαστών που έχουν λάβει εγκρίσεις τύπου από την ΕΕ των 27. Αντίθετα, η πρωτοβουλία θα επιτρέψει απλά στους κατασκευαστές να συνεχίσουν να παράγουν τα προϊόντα τους σύμφωνα με τις ισχύουσες νομικές απαιτήσεις χωρίς να διακόψουν την υφιστάμενη παραγωγή τους, γεγονός που θα μπορούσε να προκαλέσει σημαντικές και κοινωνικές επιπτώσεις. Διευκολύνοντας τη συμμόρφωση των κατασκευαστών με τη νομοθεσία της ΕΕ, η πρωτοβουλία θα διασφαλίσει επίσης την προστασία των καταναλωτών και των πολιτών.
               
            
            
                 •Συνέπεια με τις ισχύουσες διατάξεις στον τομέα πολιτικής
            
         
         
            
               
                  Η παρούσα πρόταση θα αποτελέσει ειδικό νόμο σε σχέση με τις τέσσερις νομοθετικές πράξεις που παρατίθενται στο πεδίο εφαρμογής της μόνο στον βαθμό που παρεκκλίνει από αυτές· οι γενικές διατάξεις αυτών των νομοθετικών πράξεων θα συνεχίσουν κατά τα άλλα να ισχύουν. Ως εκ τούτου, η παρούσα πρόταση συνάδει πλήρως με την ισχύουσα νομοθεσία. 
               
            
            
               •Συνοχή με άλλες πολιτικές της Ένωσης
            
            
               
                  Η πρόταση συνάδει πλήρως με την εντολή που έχει ανατεθεί στο Συμβούλιο για τη διεξαγωγή διαπραγματεύσεων με το Ηνωμένο Βασίλειο σχετικά με την αποχώρησή του από την Ένωση.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση της πρότασης είναι το άρθρο 114 της Συνθήκης για τη λειτουργία της Ευρωπαϊκής Ένωσης (ΣΛΕΕ).
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Δεδομένου ότι η προτεινόμενη νομοθετική πράξη θα συμπληρώσει τέσσερις νομοθετικές πράξεις της Ένωσης και θα τροποποιήσει το περιεχόμενό τους, ο στόχος αυτός μπορεί να επιτευχθεί μόνο με τη λήψη μέτρων σε επίπεδο Ένωσης και όχι με τη λήψη μέτρων σε επίπεδο κρατών μελών.
               
            
            
               •Αναλογικότητα
            
            
               
                  Η πρόταση θεωρείται αναλογική καθώς προβλέπει την αναγκαία νομική αλλαγή και, την ίδια στιγμή, δεν υπερβαίνει το μέτρο που είναι αναγκαίο για την επίτευξη των στόχων που έχουν τεθεί για τους κατασκευαστές με εγκρίσεις τύπου του Ηνωμένου Βασιλείου, στους οποίους πρέπει να δοθεί η δυνατότητα να συμμορφωθούν με τη νομοθεσία για την έγκριση τύπου. Η πρόταση προβλέπει τις αναγκαίες νομικές προϋποθέσεις ώστε να διαμορφωθούν, στο μέτρο του δυνατού, ισότιμοι όροι ανταγωνισμού μεταξύ των κατασκευαστών. 
               
            
            
                •Επιλογή της νομικής πράξης
            
            
               
                  Δεδομένου ότι η νομοθετική πράξη ορίζει ειδικούς κανόνες για πολύ ειδικές και μεμονωμένες περιπτώσεις, δεν θα τροποποιήσει κατ’ εξαίρεση τις εν λόγω νομοθετικές πράξεις, αλλά θα ισχύσει ως αυτοτελής νομοθετική πράξη για περιορισμένη διάρκεια. Καθώς τρεις από τις εν λόγω πράξεις είναι κανονισμοί και μία είναι οδηγία (πρόκειται σύντομα να αντικατασταθεί με κανονισμό, ο οποίος θα αρχίσει να ισχύει την 1η Σεπτεμβρίου 2020), ο κανονισμός φαίνεται να είναι η μόνη ενδεδειγμένη μορφή πράξης που επιτρέπει στα κράτη μέλη να παρεκκλίνουν από τους κατά τα λοιπά ισχύοντες συναφείς γενικούς κανόνες. Ο κανονισμός άλλωστε ανταποκρίνεται καλύτερα στον επείγοντα χαρακτήρα του ζητήματος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Άνευ αντικειμένου.
            
            
               •Διαβουλεύσεις με τα ενδιαφερόμενα μέρη
            
            
               
                  Οι προκλήσεις που διαφαίνονται για την έγκριση τύπου μετά την αποχώρηση του Ηνωμένου Βασιλείου από την ΕΕ έχουν ήδη θιγεί και συζητηθεί σε πολλές συνεδριάσεις που έχουν πραγματοποιηθεί με τα κράτη μέλη. Οι προκλήσεις αυτές γνωστοποιήθηκαν άλλωστε στην Επιτροπή από τους κατασκευαστές και τις ενώσεις που τους εκπροσωπούν.
               
               
                  Τα ενδιαφερόμενα μέρη είχαν τη δυνατότητα να διατυπώσουν τις παρατηρήσεις τους σχετικά με την πρωτοβουλία μέσω της δικτυακής πύλης για τη βελτίωση της νομοθεσίας («Πείτε την άποψή σας») της Ευρωπαϊκής Επιτροπής. 
               
               
                  Κατά τη διάρκεια της περιόδου υποβολής παρατηρήσεων (26 Απριλίου 2018 έως 10 Μαΐου 2018), 15 ενδιαφερόμενα μέρη διατύπωσαν τις παρατηρήσεις τους· μεταξύ αυτών ήταν εννέα ευρωπαϊκές ενώσεις ενδιαφερομένων, τρεις ενώσεις του Ηνωμένου Βασιλείου, δύο κατασκευαστές και ένας πολίτης. Η πρόθεση να δημιουργηθεί περισσότερη ασφάλεια δικαίου εκτιμήθηκε από τα περισσότερα ενδιαφερόμενα μέρη. Πολλές παρατηρήσεις αφορούσαν ζητήματα οριζόντιου χαρακτήρα για όλους τους τύπους προϊόντων, τις συνεχιζόμενες διαπραγματεύσεις σχετικά με τη συμφωνία αποχώρησης και τη μελλοντική σχέση της Ένωσης με το Ηνωμένο Βασίλειο. Οι παρατηρήσεις ελήφθησαν υπόψη κατά την εκπόνηση της πρότασης καθώς κρίθηκαν σημαντικές. 
               
            
            
               •Συλλογή και χρήση εμπειρογνωσίας
            
         
         
            
               
                  Προφορικές και γραπτές παρατηρήσεις από κατασκευαστές και κράτη μέλη, βλέπε ανωτέρω.
               
               
                  Νομική ανάλυση της νομοθεσίας για την έγκριση τύπου στην οποία βασίζονται δύο ανακοινώσεις προς τα ενδιαφερόμενα μέρη: 
                  
                     Κατευθυντήριες οδηγίες προς τα ενδιαφερόμενα μέρη σχετικά με τον αντίκτυπο στην έγκριση τύπου μηχανοκίνητων οχημάτων
                  
                  , της 8ης Φεβρουαρίου 2018, και 
                  
                     Κατευθυντήριες οδηγίες προς τα ενδιαφερόμενη μέρη σχετικά με τον αντίκτυπο στην έγκριση τύπου ορισμένων οχημάτων και κινητήρων
                  
                  , της 28ης Μαρτίου 2018.
               
            
            
               •Εκτίμηση επιπτώσεων
            
            
               Άνευ αντικειμένου.
            
            
               •Θεμελιώδη δικαιώματα
            
            
               
                  Η παρούσα πρόταση δεν έχει επιπτώσεις στην προστασία των θεμελιωδών δικαιωμάτων
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Άνευ αντικειμένου.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Άνευ αντικειμένου.
            
            
               2018/0220 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για τη συμπλήρωση της νομοθεσίας περί εγκρίσεως τύπου της ΕΕ όσον αφορά την αποχώρηση του Ηνωμένου Βασιλείου από την Ένωση
               
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
         
         
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Αυτό σημαίνει ότι, αν δεν καθοριστεί άλλη ημερομηνία σε επικυρωμένη συμφωνία αποχώρησης ή από το Ευρωπαϊκό Συμβούλιο, σε συμφωνία με το Ηνωμένο Βασίλειο, το ενωσιακό δίκαιο θα παύσει να ισχύει στο Ηνωμένο Βασίλειο από τις 30 Μαρτίου 2019. Εκείνη τη χρονική στιγμή το Ηνωμένο Βασίλειο θα καταστεί τρίτη χώρα.
            
            
               (2)Με την οδηγία 2007/46/EK του Ευρωπαϊκού Κοινοβουλίου και του Συμβουλίου
                  1
               , τον κανονισμό (EE) αριθ. 167/2013 του Ευρωπαϊκού Κοινοβουλίου και του Συμβουλίου
                  2
               , τον κανονισμό (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου
                  3
                και τον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου
                  4
                θεσπίστηκε ολοκληρωμένο νομοθετικό πλαίσιο για την έγκριση τύπου της ΕΕ.
            
            
               (3)Οι εν λόγω νομοθετικές πράξεις αφήνουν στους κατασκευαστές την επιλογή της αρχής από την οποία θα λάβουν έγκριση τύπου για να μπορούν να διαθέτουν προϊόντα στις αγορές όλων των κρατών μελών.
            
            
               (4)Η αποχώρηση του Ηνωμένου Βασιλείου από την Ένωση, αν δεν θεσπιστούν ειδικές διατάξεις, θα έχει ως αποτέλεσμα οι εγκρίσεις τύπου που έχουν ήδη χορηγηθεί από την αρχή έγκρισης τύπου του Ηνωμένου Βασιλείου να μην μπορούν πλέον να διασφαλίσουν την πρόσβαση των προϊόντων στην αγορά της Ένωσης. Τέτοιες εγκρίσεις διαθέτουν και κατασκευαστές που έχουν την έδρα τους στα κράτη μέλη εκτός του Ηνωμένου Βασιλείου. Μολονότι οχήματα, συστήματα, κατασκευαστικά στοιχεία και χωριστές τεχνικές μονάδες που έχουν λάβει έγκριση τύπου από το Ηνωμένο Βασίλειο μπορούν να διατίθενται στην αγορά της Ένωσης έως ότου το δίκαιο της Ένωσης παύσει να ισχύει για το Ηνωμένο Βασίλειο και εντός του Ηνωμένου Βασιλείου, είναι απαραίτητο να θεσπιστούν ειδικές διατάξεις προκειμένου να διευκολυνθεί η διάθεση των εν λόγω προϊόντων στην αγορά της Ένωσης μετά από αυτήν την ημερομηνία.
            
            
               (5)Η ενωσιακή νομοθεσία δεν προβλέπει προς το παρόν τη δυνατότητα της επανέγκρισης τύπων που έχουν ήδη εγκριθεί σε άλλες χώρες της Ένωσης. Ωστόσο, οι κατασκευαστές θα πρέπει να έχουν τη δυνατότητα να συνεχίσουν την παραγωγή οχημάτων, συστημάτων, κατασκευαστικών στοιχείων και χωριστών τεχνικών μονάδων που βασίζονται ήδη σε εγκρίσεις τύπου που έχουν χορηγηθεί από το Ηνωμένο Βασίλειο, αλλά και να συνεχίσουν να διαθέτουν τα εν λόγω προϊόντα στην αγορά της Ένωσης. Επομένως, κρίνεται αναγκαίο να δοθεί η δυνατότητα στους κατασκευαστές να λάβουν νέες εγκρίσεις από τις αρχές των κρατών μελών της Ένωσης εκτός του Ηνωμένου Βασιλείου. 
            
            
               (6)Ο παρών κανονισμός θα πρέπει επίσης να διασφαλίζει ότι οι κατασκευαστές θα συνεχίσουν να έχουν τη μεγαλύτερη δυνατή ελευθερία ως προς την επιλογή της νέας αρχής έγκρισης. Για την ακρίβεια, η επιλογή του κατασκευαστή δεν θα πρέπει να εξαρτάται από τη συναίνεση της αρχής έγκρισης τύπου του Ηνωμένου Βασιλείου ή από την ύπαρξη τυχόν ρυθμίσεων μεταξύ της αρχής έγκρισης τύπου του Ηνωμένου Βασιλείου και της νέας αρχής έγκρισης τύπου.
            
            
               (7)Προκειμένου να παρέχεται η αναγκαία ασφάλεια δικαίου για όλα τα ενδιαφερόμενα μέρη και να διαμορφωθούν ισότιμοι όροι ανταγωνισμού για τους κατασκευαστές, είναι απαραίτητο να προβλεφθούν, με διαφανή τρόπο, ίσοι όροι οι οποίοι θα ισχύουν σε όλα τα κράτη μέλη. 
            
            
               (8)Προκειμένου να καταστεί δυνατή η συνέχιση της παραγωγής και της διάθεσης των οχημάτων, συστημάτων, κατασκευαστικών στοιχείων και χωριστών τεχνικών μονάδων στην αγορά, οι απαιτήσεις με τις οποίες πρέπει να συμμορφωθούν οι εν λόγω τύποι προκειμένου να εγκριθούν από την αρχή κράτους μέλους της Ένωσης εκτός του Ηνωμένου Βασιλείου θα πρέπει να είναι οι απαιτήσεις που ισχύουν για τη διάθεση νέων οχημάτων, συστημάτων, κατασκευαστικών στοιχείων και χωριστών τεχνικών μονάδων στην αγορά και όχι οι απαιτήσεις που ισχύουν για νέους τύπους.
            
            
               (9)Οι απαιτήσεις για νέα οχήματα, συστήματα, κατασκευαστικά στοιχεία και χωριστές τεχνικές μονάδες ισχύουν εξίσου και για τους κατασκευαστές που διαθέτουν εγκρίσεις τύπου οι οποίες έχουν χορηγηθεί από τα κράτη μέλη εκτός του Ηνωμένου Βασιλείου. Ως εκ τούτου, ο καθορισμός των ίδιων απαιτήσεων για την έγκριση τύπων βάσει του παρόντος κανονισμού και για τη διάθεση νέων οχημάτων, συστημάτων, κατασκευαστικών στοιχείων και χωριστών τεχνικών μονάδων στην αγορά έχει ως σκοπό να διασφαλίσει την ίση μεταχείριση των κατασκευαστών που θίγονται από την αποχώρηση του Ηνωμένου Βασιλείου και των κατασκευαστών που διαθέτουν εγκρίσεις τύπου οι οποίες έχουν χορηγηθεί από κράτη μέλη εκτός του Ηνωμένου Βασιλείου.
            
            
               (10)Ο παρών κανονισμός δεν θα πρέπει σε καμία περίπτωση να αποτρέπει τους κατασκευαστές οχημάτων από το να υποβάλουν οικειοθελώς αίτηση για ενωσιακή έγκριση τύπου οχήματος που έχει ήδη εγκριθεί στο Ηνωμένο Βασίλειο με βάση συγκεκριμένες απαιτήσεις που ισχύουν για νέους τύπους συστημάτων, κατασκευαστικών στοιχείων ή χωριστών τεχνικών μονάδων, εφόσον ο τύπος οχήματος εξακολουθεί να είναι κατά τα άλλα πανομοιότυπος με τον τύπο που εγκρίθηκε στο Ηνωμένο Βασίλειο. 
            
            
               (11)Οι εγκρίσεις των αιτήσεων που αφορούν παντελώς νέους τύπους οχημάτων, συστημάτων, κατασκευαστικών στοιχείων ή χωριστών τεχνικών μονάδων δεν θα πρέπει να εμπίπτουν στο πεδίο εφαρμογής του παρόντος κανονισμού. 
            
            
               (12)Για τις εγκρίσεις τύπου που χορηγούνται με βάση τον παρόντα κανονισμό οι αρμόδιες αρχές θα πρέπει να έχουν τη δυνατότητα να βασίζονται στις εκθέσεις δοκιμών που έχουν ήδη υποβληθεί για να χορηγηθούν οι εγκρίσεις στο Ηνωμένο Βασίλειο, εφόσον οι απαιτήσεις που αποτελούν τη βάση των εν λόγω εκθέσεων δοκιμών δεν έχουν μεταβληθεί. Προκειμένου να καταστεί δυνατή η συνέχιση της χρήσης των εκθέσεων δοκιμών που έχουν εκδοθεί από την τεχνική υπηρεσία που κοινοποιήθηκε από το Ηνωμένο Βασίλειο, ο παρών κανονισμός θα πρέπει να προβλέπει εξαίρεση από τη διάταξη που προβλέπει ότι η εν λόγω τεχνική υπηρεσία πρέπει να ορίζεται από την αρχή που χορηγεί την έγκριση τύπου και πρέπει να κοινοποιείται στην Επιτροπή.  Προκειμένου να καλυφθεί και το χρονικό διάστημα κατά το οποίο το ενωσιακό δίκαιο θα έχει παύσει να ισχύει για το Ηνωμένο Βασίλειο και εντός του Ηνωμένου Βασιλείου, ο παρών κανονισμός θα πρέπει να προβλέπει εξαίρεση από τις ειδικές απαιτήσεις που αφορούν τον ορισμό και την κοινοποίηση τεχνικών υπηρεσιών τρίτων χωρών. 
            
            
               (13)Παράλληλα, δεδομένου ότι οι αρχές έγκρισης τύπου αναμένεται να έχουν την πλήρη ευθύνη για τις νέες εγκρίσεις που χορηγούν, οι εν λόγω αρχές θα πρέπει να έχουν και τη διακριτική ευχέρεια να απαιτούν τη διεξαγωγή νέων δοκιμών για οποιοδήποτε στοιχείο της έγκρισης θεωρείται αυτό απαραίτητο.
            
            
               (14)Στον βαθμό που η παρούσα νομοθετική πράξη δεν ορίζει διαφορετικά, οι γενικοί κανόνες για την έγκριση τύπου ΕΕ θα εξακολουθήσουν να ισχύουν.
            
            
               (15)Θα πρέπει να ληφθεί υπόψη ότι ο ρόλος που ανατίθεται στις αρχές έγκρισης τύπου δεν σταματά στην παραγωγή ή διάθεση οχημάτων, συστημάτων, κατασκευαστικών στοιχείων ή χωριστών τεχνικών μονάδων στην αγορά, αλλά εκτείνεται επί πολλά χρόνια για τα προϊόντα αυτά μετά τη διάθεσή τους στην αγορά. Η διάταξη αυτή ισχύει κυρίως σε σχέση με τις υποχρεώσεις συμμόρφωσης κατά τη χρήση των οχημάτων που εμπίπτουν στην οδηγία 2007/46/ΕΚ και σε σχέση με την υποχρέωση πρόσβασης σε πληροφορίες επισκευής και συντήρησης και τις πιθανές ανακλήσεις οχημάτων, συστημάτων, κατασκευαστικών στοιχείων και χωριστών τεχνικών μονάδων που εμπίπτουν στην οδηγία 2007/46/EΚ, στον κανονισμό (ΕΕ) αριθ. 167/2013, στον κανονισμό (ΕΕ) αριθ. 168/2013 ή στον κανονισμό (ΕΕ) 2016/1628. Επομένως, καθίσταται αναγκαίο η αρχή που χορηγεί την έγκριση τύπου σύμφωνα με τον παρόντα κανονισμό να αναλάβει αυτές τις υποχρεώσεις και σε σχέση με τα οχήματα, τα συστήματα, τα κατασκευαστικά στοιχεία και τις χωριστές τεχνικές μονάδες που βασίζονται στον ίδιο τύπο και διατίθενται ήδη στην αγορά της Ένωσης με βάση την έγκριση τύπου που έχει χορηγηθεί στο Ηνωμένο Βασίλειο, προκειμένου να διασφαλιστεί ότι θα υπάρχει αρχή αρμόδια για την έγκριση τύπου. 
            
            
               (16)Για τους ίδιους λόγους, είναι επίσης αναγκαίο η ενωσιακή αρχή έγκρισης τύπου να αναλάβει συγκεκριμένες υποχρεώσεις σε σχέση με οχήματα, συστήματα, κατασκευαστικά στοιχεία και χωριστές τεχνικές μονάδες που διατέθηκαν στην αγορά της Ένωσης με βάση εγκρίσεις τύπου που έχουν χορηγηθεί από το Ηνωμένο Βασίλειο αλλά, είτε αυτές δεν ισχύουν πλέον δυνάμει του άρθρου 17 της οδηγίας 2007/46/EΚ, του άρθρου 32 του κανονισμού (ΕΕ) αριθ. 167/2013, του άρθρου 37 του κανονισμού (ΕΕ) αριθ. 168/2013 ή του άρθρου 30 του κανονισμού (ΕΕ) 2016/1628, είτε δεν ζητείται έγκριση τύπου σε σχέση με αυτά τα προϊόντα δυνάμει του παρόντος κανονισμού. Προκειμένου να διασφαλιστεί ότι θα υπάρχει αρχή αρμόδια για την έγκριση τύπου, οι κατασκευαστές θα πρέπει να ζητούν από την αρχή που εγκρίνει τύπους οι οποίοι έχουν εγκριθεί στο παρελθόν στο Ηνωμένο Βασίλειο, να αναλάβει υποχρεώσεις σχετικά με τις ανακλήσεις, τις πληροφορίες για την επισκευή και τη συντήρηση και τους ελέγχους συμμόρφωσης των οικείων οχημάτων, συστημάτων, κατασκευαστικών στοιχείων και χωριστών τεχνικών μονάδων που βασίζονται σε άλλους τύπους και διατίθενται ήδη στην αγορά της Ένωσης. Προκειμένου να περιοριστεί το εύρος αυτών των υποχρεώσεων που επωμίζεται η ενωσιακή αρχή έγκρισης τύπου, οι υποχρεώσεις αυτές θα πρέπει να αφορούν μόνο προϊόντα που βασίζονται σε εγκρίσεις τύπου του Ηνωμένου Βασιλείου, οι οποίες χορηγήθηκαν μετά την 1η Ιανουαρίου 2008. 
            
            
               (17)Δεδομένου ότι ο στόχος του παρόντος κανονισμού, ήτοι η συμπλήρωση της οδηγίας 2007/46/ΕΚ, του κανονισμού (ΕΕ) αριθ. 167/2013, του κανονισμού (ΕΕ) αριθ. 168/2013 και του κανονισμού (ΕΕ) 2016/1628 με ειδικούς κανόνες που αφορούν την αποχώρηση του Ηνωμένου Βασιλείου από την Ένωση, είναι αδύνατο να επιτευχθεί επαρκώς από τα κράτη μέλη αλλά μπορεί, αντίθετα, να επιτευχθεί καλύτερα σε επίπεδο Ένωσης λόγω της κλίμακας και των αποτελεσμάτων αυτών των κανόνων, η Ένωση δύναται να λάβει μέτρα σύμφωνα με την αρχή της επικουρικότητας που προβλέπεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως αυτή διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού. 
            
         
         
            
               (18)Προκειμένου να δοθεί η δυνατότητα στους κατασκευαστές να λάβουν το ταχύτερο δυνατό τα αναγκαία μέτρα ώστε να προετοιμαστούν για την αποχώρηση του Ηνωμένου Βασιλείου όσον αφορά τη νομοθεσία για την έγκριση τύπου, ο παρών κανονισμός θα πρέπει να αρχίσει να ισχύει την τρίτη ημέρα μετά τη δημοσίευσή του,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
               Αντικείμενο
            
            
               Ο παρών κανονισμός συμπληρώνει την οδηγία 2007/46/ΕΚ, τον κανονισμό (ΕΕ) αριθ. 167/2013, τον κανονισμό (ΕΕ) αριθ. 168/2013 και τον κανονισμό (ΕΕ) 2016/1628 ορίζοντας ειδικές διατάξεις για την έγκριση τύπου ΕΕ και τη διάθεση στην αγορά οχημάτων, συστημάτων, κατασκευαστικών στοιχείων και χωριστών τεχνικών μονάδων που έχουν λάβει έγκριση τύπου από την αρχή έγκρισης του Ηνωμένου Βασιλείου πριν από την ημερομηνία κατά την οποία η ενωσιακή νομοθεσία θα παύσει να ισχύει για το Ηνωμένο Βασίλειο και εντός του Ηνωμένου Βασιλείου («αρχή έγκρισης τύπου του Ηνωμένου Βασιλείου»).
            
            
               Άρθρο 2
               Πεδίο εφαρμογής
            
            
               1. Ο παρών κανονισμός ισχύει για οχήματα, συστήματα, κατασκευαστικά στοιχεία και χωριστές τεχνικές μονάδες που εμπίπτουν στο πεδίο εφαρμογής της οδηγίας 2007/46/ΕΚ, του κανονισμού (ΕΕ) αριθ. 167/2013, του κανονισμού (ΕΕ) αριθ. 168/2013 ή του κανονισμού (ΕΕ) 2016/1628 και για τους τύπους τους που έχουν εγκριθεί από την αρχή έγκρισης τύπου του Ηνωμένου Βασιλείου με βάση τις εν λόγω νομοθετικές πράξεις ή οποιαδήποτε νομοθετική πράξη παρατίθεται στο παράρτημα IV της οδηγίας 2007/46/ΕΚ ή οποιαδήποτε νομοθετική πράξη καταργήθηκε με τις εν λόγω νομοθετικές πράξεις. 
            
            
            
               2. Οι αναφορές σε χωριστές τεχνικές μονάδες στο πλαίσιο του παρόντος κανονισμού νοείται ότι καλύπτουν τις αναφορές σε κινητήρες στο πλαίσιο του κανονισμού (ΕΕ) 2016/1628.
            
            
               Άρθρο 3
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί:
            
            
               (1)«ενωσιακή αρχή έγκρισης τύπου»: η αρχή έγκρισης τύπου οποιουδήποτε κράτους μέλους εκτός του Ηνωμένου Βασιλείου· 
            
            
               (2)«έγκριση τύπου του Ηνωμένου Βασιλείου»: έγκριση τύπου ΕΕ ή ΕΚ που έχει χορηγηθεί από την αρχή έγκρισης τύπου του Ηνωμένου Βασιλείου·
            
            
               (3)«ενωσιακή έγκριση τύπου»: έγκριση τύπου ΕΕ που έχει χορηγηθεί από ενωσιακή αρχή έγκρισης τύπου σύμφωνα με τον παρόντα κανονισμό.
            
            
               Άρθρο 4
            
            
                Αίτηση για ενωσιακή έγκριση τύπου 
            
            
                
            
            
               1. Κατά παρέκκλιση από το άρθρο 6 παράγραφος 6 της οδηγίας 2007/46/EΚ, το άρθρο 21 παράγραφος 2 του κανονισμού (ΕΕ) αριθ. 167/2013, το άρθρο 26 παράγραφος 2 του κανονισμού (ΕΕ) αριθ. 168/2013 και το άρθρο 20 παράγραφος 1 του κανονισμού (ΕΕ) 2016/1628, οι κατασκευαστές που διαθέτουν έγκριση τύπου του Ηνωμένου Βασιλείου η οποία δεν έχει παύσει να ισχύει δυνάμει του άρθρου 17 της οδηγίας 2007/46/EΚ, του άρθρου 32 του κανονισμού (ΕΕ) αριθ. 167/2013, του άρθρου 37 του κανονισμού (ΕΕ) αριθ. 168/2013 ή του άρθρου 30 του κανονισμού (ΕΕ) 2016/1628, δύνανται, πριν από την ημερομηνία κατά την οποία το ενωσιακό δίκαιο θα παύσει να ισχύει εντός του Ηνωμένου Βασιλείου και για το Ηνωμένο Βασίλειο, να υποβάλουν αίτηση σε ενωσιακή αρχή έγκρισης τύπου ώστε να τους χορηγηθεί ενωσιακή έγκριση για τον ίδιο τύπο. 
            
            
               2. Προκειμένου να εγκριθεί, ο τύπος πρέπει να συμμορφώνεται τουλάχιστον με τις απαιτήσεις για τη διάθεση στην αγορά, ταξινόμηση ή θέση σε κυκλοφορία οχημάτων, συστημάτων, κατασκευαστικών στοιχείων ή χωριστών τεχνικών μονάδων που ισχύουν τη στιγμή κατά την οποία παράγει αποτελέσματα η ενωσιακή έγκριση τύπου.  
            
            
               3. Υποβάλλοντας την αίτηση δυνάμει της παραγράφου 1, οι κατασκευαστές οφείλουν να καταβάλουν τέλη για τυχόν έξοδα που προκύπτουν από την άσκηση των αρμοδιοτήτων και την εκπλήρωση των υποχρεώσεων της ενωσιακής αρχής έγκρισης τύπου σε σχέση με την ενωσιακή έγκριση τύπου.
            
         
         
            
               Άρθρο 5
            
            
               Προϋποθέσεις χορήγησης ενωσιακής έγκρισης τύπου και αποτελέσματά της
            
            
               1. Κατά παρέκκλιση από το άρθρο 8 παράγραφος 2, το άρθρο 9 παράγραφος 1 στοιχείο α) και το άρθρο 10 παράγραφοι 1 και 2 της οδηγίας 2007/46/EΚ, το άρθρο 6 παράγραφος 2 του κανονισμού (ΕΕ) αριθ. 167/2013, το άρθρο 7 παράγραφος 2 και το άρθρο 18 του κανονισμού (ΕΕ) αριθ. 168/2013, καθώς και από το άρθρο 6 παράγραφος 2 του κανονισμού (ΕΕ) 2016/1628, η ενωσιακή αρχή έγκρισης τύπου που έχει λάβει αίτηση σύμφωνα με το άρθρο 4 του παρόντος κανονισμού δύναται να χορηγήσει έγκριση τύπου όσον αφορά όχημα, σύστημα, κατασκευαστικό στοιχείο ή χωριστή τεχνική μονάδα αν ο εν λόγω τύπος πληροί, τη στιγμή κατά την οποία η έγκριση παράγει αποτελέσματα, τουλάχιστον όλες τις απαιτήσεις που ισχύουν για τη διάθεση στην αγορά, ταξινόμηση ή θέση σε κυκλοφορία νέων οχημάτων, συστημάτων, κατασκευαστικών στοιχείων ή χωριστών τεχνικών μονάδων.  
            
            
               2. Στον βαθμό που δεν ισχύουν νέες απαιτήσεις και με την επιφύλαξη της παραγράφου 3, η ενωσιακή έγκριση τύπου μπορεί να χορηγείται με βάση τις ίδιες εκθέσεις δοκιμών που χρησιμοποιήθηκαν στο παρελθόν για τη χορήγηση της έγκρισης τύπου του Ηνωμένου Βασιλείου σύμφωνα με τις ισχύουσες διατάξεις, ανεξαρτήτως του αν η τεχνική υπηρεσία που εξέδωσε την έκθεση δοκιμής έχει οριστεί και κοινοποιηθεί από το κράτος μέλος της ενωσιακής έγκρισης τύπου σύμφωνα με την οδηγία 2007/46/EΚ, τον κανονισμό (ΕΕ) αριθ. 167/2013, τον κανονισμό (ΕΕ) αριθ. 168/2013 ή τον κανονισμό (ΕΕ) 2016/1628, ακόμα και όταν το ενωσιακό δίκαιο θα έχει παύσει να ισχύει για το Ηνωμένο Βασίλειο και εντός του Ηνωμένου Βασιλείου. 
            
            
               3. Πριν από τη χορήγηση ενωσιακής έγκρισης τύπου, η ενωσιακή αρχή έγκρισης τύπου δύναται να ζητήσει την επανάληψη συγκεκριμένων δοκιμών. Στην περίπτωση αυτή, η δοκιμή πρέπει να διενεργείται από τεχνική υπηρεσία που έχει οριστεί και κοινοποιηθεί από το κράτος μέλος της ενωσιακής αρχής έγκρισης τύπου σύμφωνα με την οδηγία 2007/46/EΚ, τον κανονισμό (ΕΕ) αριθ. 167/2013, τον κανονισμό (ΕΕ) αριθ. 168/213 ή τον κανονισμό (ΕΕ) 2016/1628. 
            
            
               4. Ο τύπος που εγκρίνεται σύμφωνα με την παράγραφο 1 λαμβάνει πιστοποιητικό έγκρισης τύπου ΕΕ με αριθμό, ο οποίος αποτελείται από τον διακριτικό αριθμό του κράτους μέλους του οποίου η αρχή έγκρισης τύπου χορήγησε την ενωσιακή έγκριση τύπου και από τον αριθμό της ισχύουσας πράξης που αναφέρεται στο άρθρο 2 παράγραφος 1. Το πιστοποιητικό περιλαμβάνει επίσης τον αριθμό της τελευταίας τροποποιητικής πράξης που περιέχει απαιτήσεις για την έγκριση τύπου σύμφωνα με την οποία χορηγείται η ενωσιακή έγκριση τύπου. Αν πρόκειται για οχήματα, το πιστοποιητικό έγκρισης τύπου και το πιστοποιητικό συμμόρφωσης περιλαμβάνουν στο σημείο «Παρατηρήσεις» τόσο την αναφορά «Έχει ήδη λάβει έγκριση τύπου ως» όσο και παραπομπή στον αριθμό του πιστοποιητικού έγκρισης τύπου που χορηγήθηκε μετά την έγκριση τύπου του Ηνωμένου Βασιλείου. Αν πρόκειται για συστήματα, κατασκευαστικά στοιχεία ή χωριστές τεχνικές μονάδες, το πιστοποιητικό έγκρισης τύπου περιλαμβάνει τόσο την αναφορά «Έχει ήδη λάβει έγκριση τύπου και φέρει τη σήμανση» όσο και παραπομπή στη σήμανση που έλαβαν τα εν λόγω προϊόντα μετά την έγκριση τύπου του Ηνωμένου Βασιλείου.
            
            
               5. Η ενωσιακή έγκριση τύπου παράγει αποτελέσματα την ημερομηνία της χορήγησής της ή σε μεταγενέστερη ημερομηνία που καθορίζεται σ’ αυτήν. Η έγκριση τύπου του Ηνωμένου Βασιλείου παύει να ισχύει το αργότερο την ημερομηνία κατά την οποία παράγει αποτελέσματα η ενωσιακή έγκριση τύπου.
            
            
               6. Η ενωσιακή έγκριση τύπου θεωρείται έγκριση ΕΚ τύπου ή έγκριση τύπου ΕΕ κατά την έννοια της οδηγίας 2007/46/EΚ ή οποιασδήποτε πράξης παρατίθεται στο παράρτημα IV της εν λόγω οδηγίας, του κανονισμού (ΕΕ) αριθ. 167/2013, του κανονισμού (ΕΕ) αριθ. 168/2013 ή του κανονισμού (ΕΕ) 2016/1628. Όλες οι διατάξεις των εν λόγω πράξεων που δεν παρεκκλίνουν από τον παρόντα κανονισμό εξακολουθούν να ισχύουν.  Η ενωσιακή αρχή έγκρισης τύπου υπέχει πλήρη ευθύνη για τις υποχρεώσεις που απορρέουν από την ενωσιακή έγκριση τύπου. 
            
            
               Επίσης, η ενωσιακή αρχή έγκρισης τύπου, από την ημερομηνία κατά την οποία η ενωσιακή έγκριση τύπου παράγει αποτελέσματα, ασκεί όλες τις αρμοδιότητες και εκπληρώνει όλες τις υποχρεώσεις της αρχής έγκρισης τύπου του Ηνωμένου Βασιλείου όσον αφορά το σύνολο των οχημάτων, συστημάτων, κατασκευαστικών στοιχείων ή χωριστών τεχνικών μονάδων που έχουν παραχθεί με βάση την έγκριση τύπου του Ηνωμένου Βασιλείου και έχουν ήδη διατεθεί, ταξινομηθεί ή τεθεί σε κυκλοφορία στην αγορά της Ένωσης. Η παρούσα διάταξη δεν καλύπτει τυχόν ευθύνη για πράξεις ή παραλείψεις που βαρύνει την αρχή έγκρισης τύπου του Ηνωμένου Βασιλείου.
            
            
                Άρθρο 6
            
            
               Ενωσιακή αρχή έγκρισης τύπου υπεύθυνη για οχήματα, συστήματα, κατασκευαστικά στοιχεία ή χωριστές τεχνικές μονάδες τύπων που δεν έχουν εγκριθεί δυνάμει του παρόντος κανονισμού 
            
            
               1. Όταν ο κατασκευαστής υποβάλει αίτηση για έγκριση τύπου δυνάμει του άρθρου 4, ζητεί από την εκάστοτε ενωσιακή αρχή έγκρισης τύπου να αναλάβει τις υποχρεώσεις της αρχής έγκρισης τύπου του Ηνωμένου Βασιλείου για οχήματα, συστήματα, κατασκευαστικά στοιχεία ή χωριστές τεχνικές μονάδες που έχουν διατεθεί, ταξινομηθεί ή τεθεί σε κυκλοφορία στην αγορά της Ένωσης με βάση τις εγκρίσεις τύπου του Ηνωμένου Βασιλείου που έχουν παύσει να ισχύουν δυνάμει του άρθρου 17 της οδηγίας 2007/46/EΚ, του άρθρου 32 του κανονισμού (ΕΕ) αριθ. 167/2013, του άρθρου 37 του κανονισμού (ΕΕ) αριθ. 168/2013 ή του άρθρου 30 του κανονισμού (ΕΕ) 2016/1628, ή για οχήματα, συστήματα, κατασκευαστικά στοιχεία ή χωριστές τεχνικές μονάδες, για τα οποία δεν έχει ζητηθεί ενωσιακή έγκριση τύπου δυνάμει του άρθρου 5 του παρόντος κανονισμού. 
            
            
               Το αίτημα αυτό αφορά το σύνολο των οχημάτων, συστημάτων, κατασκευαστικών στοιχείων και χωριστών τεχνικών μονάδων που βασίζονται σε εγκρίσεις τύπου του Ηνωμένου Βασιλείου, οι οποίες βρίσκονται στην κατοχή του κατασκευαστή και χορηγήθηκαν μετά την 1η Ιανουαρίου 2008, εκτός αν ο κατασκευαστής προσκομίσει έγγραφα στην ενωσιακή αρχή έγκρισης τύπου που αποδεικνύουν ότι έχει συμφωνία με άλλη ενωσιακή αρχή έγκρισης τύπου η οποία καλύπτει τα εν λόγω οχήματα, συστήματα και κατασκευαστικά στοιχεία και τις εν λόγω τεχνικές μονάδες.
            
            
               2. Η ενωσιακή αρχή έγκρισης τύπου δύναται να χορηγήσει ενωσιακή έγκριση τύπου σύμφωνα με το άρθρο 5 μόνο εφόσον έχει αποδεχτεί το αίτημα που υποβάλλεται δυνάμει της παραγράφου 1 και μόνο εφόσον ο κατασκευαστής έχει συμφωνήσει να καλύψει τα έξοδα που ενδέχεται να πραγματοποιήσει η ενωσιακή αρχή έγκρισης τύπου ως αποτέλεσμα της άσκησης των αρμοδιοτήτων της και της εκπλήρωσης των υποχρεώσεων της όσον αφορά τα οχήματα, τα συστήματα, τα κατασκευαστικά στοιχεία και τις χωριστές τεχνικές μονάδες που αφορούν το αίτημα. 
            
            
               3. Αφού αποδεχτεί το αίτημα που αναφέρεται στην παράγραφο 1 και εκδώσει την ενωσιακή έγκριση τύπου σύμφωνα με το άρθρο 5, η ενωσιακή αρχή έγκρισης τύπου ασκεί όλες τις αρμοδιότητες και εκπληρώνει όλες τις υποχρεώσεις της αρχής έγκρισης τύπου του Ηνωμένου Βασιλείου όσον αφορά το σύνολο των οχημάτων, συστημάτων, κατασκευαστικών στοιχειών ή χωριστών τεχνικών μονάδων που έχουν παραχθεί με βάση τις εγκρίσεις τύπου του Ηνωμένου Βασιλείου που αναφέρονται στην παράγραφο 1 σε σχέση με τις ανακλήσεις, τις πληροφορίες επισκευής και συντήρησης και τους ελέγχους συμμόρφωσης κατά τη χρήση. Η παρούσα διάταξη δεν καλύπτει τυχόν ευθύνη για πράξεις ή παραλείψεις που βαρύνει την αρχή έγκρισης τύπου του Ηνωμένου Βασιλείου.
            
            
               4. Η ενωσιακή αρχή έγκρισης τύπου ενημερώνει τις αρχές έγκρισης τύπου των άλλων κρατών μελών και της Επιτροπής για τους τύπους για τους οποίους δέχθηκε να αναλάβει τις υποχρεώσεις της αρχής έγκρισης τύπου του Ηνωμένου Βασιλείου σύμφωνα με την παράγραφο 1.
            
            
               Άρθρο 7
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (ΕΕ L 261 της 9.10.2007, σ. 1).
               
               
                  
                     (2)
                  
                        Κανονισμός (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (ΕΕ L 60 της 2.3.2013, σ. 1).
               
               
                  
                     (3)
                  
                        Κανονισμός (ΕΕ) αριθ. 168/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων (ΕΕ L 60 της 2.3.2013, σ. 52).
               
               
                  
                     (4)
                  
                        Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53).